**Mono og Alcest rusker op i Lille VEGA med postrock fra to verdenshjørner**

 *Den 22. november er der dobbelt op på postrock, når anerkendte, japanske Mono og Alcest fra Frankrig lægger vejen forbi VEGA med nye album i ryggen.*

**Mono**

Japanske Mono har allerede to udsolgte koncerter på dansk jord bag sig, og deres grandiose instrumentalrock har givet dem status som et af de helt store navne inden for postrock og neoclassical.

Siden debutalbummet *Under the Pipal Tree* fra 2001 har det været gruppens mission at udforske grænserne mellem støj og stilhed, mellem fredfyldt idyl og larmende prygl. Over de næste album udviklede bandet den lyd til et mere storladent udtryk med episke, orkestrale koncertopsætninger: *”a spectacle of extreme melancholy and melodrama,”* som de selv kalder det.

I 2012 vendte Mono tilbage til udgangspunktet med albummet *For My Parents* med færre strygere og mere mørke:

 *“After years of exploring, searching ourselves, and composing pieces here and there, we found ourselves with more questions than answers. When we could not find these answers in the outside world, we were bound to turn inward. And so we went back to our roots.”*

De seneste måneder har de været i gang med indspilningerne til deres tiende album i USA med den legendariske producer og musiker [Steve Albini](https://en.wikipedia.org/wiki/Steve_Albini), der tidligere har samarbejdet med navne som Nirvana, Pixies og PJ Harvey. Albini har været en fast samarbejdspartner for Mono siden 2004, og i forbindelse med indspilningerne har de turneret med Albinis post-hardcore band [Shellac](http://www.touchandgorecords.com/bands/band.php?id=22).

**Alcest**

[Alcest](https://www.facebook.com/alcest.official) albumdebuterede i 2007 som frontmand og multiinstrumentalisten Neiges (Stéphane Paut) soloprojekt. Han fik hurtigt selskab af trommeslageren Wintherhalter (Jean Deflandre) fra black metal-bandet [Peste Noire](https://www.facebook.com/PESTE-NOIRE-1442440056067406/), og sammen har de skabt en helt særligt kombination af postmetal og shoegazing.

Debutten *Souvenirs d’un autre Monde* trak heftigt på inspiration fra postrock og metal – en overraskende oplagt blanding med store anmelderroser til følge: *”Det er poetisk og voldsomt, med en stærk blanding af det lidt gumpetunge i bunden med smertefuldt smukke klange i toppen,”* skrev Gaffa i deres [fem-stjernede anmeldelse](http://gaffa.dk/anmeldelse/27029).

I 2014 udkom det fjerde album med titlen *Shelter*, hvor metal-indflydelsen blev lagt på hylden. Pitchfork kaldte albummet for *”a unbroken dreamscape of cushiony shoegaze,”* og det drømmende udtryk blev blandt andet hjulpet på vej af producer Birgir Jón Birgisson, der også har produceret for Sigur Rós.

Alcest er nu i studiet for at indspille opfølgeren. Neige har ikke afsløret meget om det kommende album, men lover at det bliver endnu mørkere end *Shelter.*

Koncerten den 22. november bliver Alcests andet besøg i VEGA, hvor de spillede som support for Opeth i 2014.

**Fakta om koncerten**:

Mono (JP) + Alcest (FR)

Tirsdag den 22. november kl. 20.00

Lille VEGA, Enghavevej 40, 1674 København V

Billetpris: 180 kr. + gebyr

Billetsalget starter mandag d. 18 april kl. 90:00 via vega.dk og Ticketmaster